## Les Arts dedica a Poulenc un intens cap de setmana d’activitats culturals i educatives gratuïtes

*** Les Arts acosta la figura del compositor de *Dialogues des Carmélites*, amb concerts, teatre, recitals, una taula redona i una exposició
* L’Aula Magistral i el Teatre Martín i Soler acullen la marató cultural ‘Poulenc 72 h’ del divendres 24 de gener fins al diumenge 26, inclusivament**

El Palau de les Arts Reina Sofia proposa, del 24 al 26 de gener inclusivament, ‘Poulenc 72 h’, una marató cultural i educativa al voltant de Francis Poulenc (1899-1963), compositor de *Dialogues des Carmélites*, títol amb el qual arranca la programació operística de 2025.

Després de l’excel·lent acolliment dels anteriors monogràfics dedicats a Mozart, Rossini i Verdi, Les Arts s’endinsa en un dels noms del segle XX amb motiu de l’estrena a València de la seua obra mestra, en un muntatge de Robert Carsen, amb direcció musical de Riccardo Minasi.

L’Aula Magistral i el Teatre Martín i Soler seran les sales de referència d’esta retrospectiva per a conéixer la vida i obra de Poulenc, que inclou concerts, teatre, recitals, a més d’una taula redona i una exposició. Totes les activitats són gratuïtes, amb reserva prèvia en la pàgina web de Les Arts.

‘Poulenc 72 h’ es desenrotlla en col·laboració amb diferents institucions culturals i educatives. En esta ocasió, els professors de l’Orquestra de la Comunitat Valenciana i els artistes del Centre de Perfeccionament de Les Arts compartixen cartell amb estudiants de l’Escola Superior d’Art Dramàtic de València (ESAD), els conservatoris professionals de música de València i Requena, el Conservatori Superior de Música Joaquín Rodrigo i la Coral Catedralícia de València.

**Agenda**

‘Poulenc 72 h’ arranca el divendres 24 de gener, a les 17:00 h, amb ‘Poulenc a escena’, una taula redona en el vestíbul del Teatre Martín i Soler, en la qual els professionals de Les Arts i de l’Escola Superior d’Art Dramàtic de València (ESAD) abordaran els detalls de la primera col·laboració entre les dos institucions per a la posada en escena de *Les mamelles de Tirésias*.

El Teatre Martín i Soler acollirà posteriorment, a les 19:00 h, la representació de l’adaptació al castellà d’esta obra de teatre de Guillaume Apollinaire en la qual es va basar Poulenc per a compondre la seua òpera homònima. *Les mamelles de Tirésias* va ser, a més, la primera incursió operística de Les Arts en el repertori de Poulenc, en una producció de Ted Huffman que es va estrenar en 2019.

La jornada també inclou el concert *En harmonia amb Poulenc*, a càrrec de músics del Conservatori Professional de València a les 17:30 h en l’Aula Magistral, i la presentació de l’exposició ‘Babar en Les Arts’, realitzada en col·laboració amb centres educatius de la Comunitat Valenciana.

El dissabte 25, l’activitat artística comença amb una sessió per al públic familiar de *La historia de Babar*, l’adaptació musical que el compositor francés va realitzar per a piano i narrador del cèlebre conte il·lustrat de Jean de Brunhoff. El Teatre Martín i Soler acull, a les 11:00 h, una única representació d’esta proposta amb Judit Kerstész en el teclat i l’actor Manuel Maestro.

Eixe mateix dia, els estudiants de grau i màster de Cant del Conservatori Superior de Música de València proposen, per la seua banda, dos recitals en l’Aula Magistral (12:00 h i 17:00 h, respectivament), amb un programa en el qual recuperen part del repertori per a veu de Poulenc.

L’alumnat del Conservatori Professional de Música Mariano Pérez Sánchez de Requena tanca la jornada en el Teatre Martín i Soler amb ‘Poulenc de fin a principio’ (18:30 h), un projecte de música de cambra dramatitzat que repassa la vida del compositor des de la seua mort fins al seu naixement, destacant en el seu desenrotllament algunes de les seues peces musicals tant de cambra com per a veu.

El diumenge 26 de gener, l’Aula Magistral alberga una *matinée* musical (11:00 h) en la qual els professors de l’Orquestra de la Comunitat Valenciana recopilen part del repertori cambrístic de Poulenc, amb l’acompanyament pianístic de Polina Bodganova i Weronika Mackievicz.

En el concert intervenen també estudiants de l’Aula de Cambra del Conservatori Superior de Música de València, a més de la Coral Catedralícia de València, que tancarà el programa amb diverses peces *a cappella* del compositor de *Dialogues des Carmélites*.

Els cantants i pianistes del Centre de Perfeccionament posaran el punt final a ‘Poulenc 72 h’ amb un recital en el qual intercalaran obres de Poulenc amb pàgines d’alguns dels seus contemporanis, com Fernando Obradors o Joaquín Turina, entre d’altres.

Les Arts recorda que totes les activitats són gratuïtes, amb reserva prèvia en la pàgina web de [Les Arts](https://www.lesarts.com/poulenc-72h/).

Fecha: 19/01/2025